IQM Quantum Computers

**IQM Quantum Computers** on suomalainen Espoossa sijaitseva yritys, joka valmistaa ja kehittää suprajohtaviin kubitteihin perustuvia kvanttitietokoneita. Yritys on toimittanut useita kvanttitietokoneita niin Suomessa kuin kansainvälisesti. Yritys valmistaa kvanttitietokoneet tuotantotiloissaan Espoossa, missä sillä on kvanttipiirien valmistamiseen vaadittavat puhdastilat.

## Historia
IQM sai alkunsa vuonna 2018 Aalto-yliopiston ja Teknologian tutkimuskeskus VTT:n tutkimustyöstä syntyneenä kasvuyrityksenä eli spin-offina. Yhtiön perustivat Aalto-yliopiston professori Mikko Möttönen ja hänen tutkimusryhmässään työskennelleet Jan Goetz ja Kuan Yen Tan. Juha Vartiainen tuli perustajaksi ryhmän ulkopuolelta, mutta myös hänen taustansa on alun perin kvanttilaskennan tutkimuksessa.

Vuosi yrityksen perustamisen jälkeen perustajat saivat riskirahoittajilta 11,4 miljoonan euron rahoituksen ja keräsivät yritykseen sen jälkeen sadan kansainvälisen asiantuntijan tiimin.

Vuonna 2020 Suomen valtio valitsi IQM:n Teknologian tutkimuskeskus VTT:n kumppaniksi 5, 20 ja 50 kubitin kvanttitietokoneiden valmistamiseen johtavaan projektiin. Loppuvuodesta 2021 IQM ja VTT saivat valmiiksi ensimmäinen viidestä kubitista koostuvan kvanttitietokoneen. Valmistunut kone sijoitettiin Espoon Otaniemessä sijaitsevaan VTT:n ja Aalto-yliopiston yhteiseen kansalliseen mikro- ja nanoteknologiakeskukseen Micronovaan.

Tämän jälkeen IQM toimitti yhdessä VTT:n kanssa Suomelle myös toisen, 20 kubitin kvanttitietokoneen vuonna 2023. Se laajennettiin 50 kubitin kvanttitietokoneeksi alkuvuodesta 2025. 50 kubitin kvanttitietokone oli siihen asti suurin täysin Euroopassa kehitetty ja rakennettu suprajohtava kvanttitietokone. Vuoteen 2025 mennessä IQM oli toteuttanut useita kvanttitietokoneita vastaavalla konseptilla muun muassa Saksaan, Espanjaan ja Tsekkiin. Asiakkaat ovat olleet julkiselta sektorilta, koska IQM:n tämänhetkiset kvanttitietokoneet on tarkoitettu pääasiassa opetus- ja tutkimuskäyttöön.

Elokuussa 2025 kerrottiin yrityksen valmistavan Yhdysvaltain energiaviraston Oak Ridgen kansalliselle tutkimuskeskukselle Radiance-mallin kvanttitietokoneen. Kvanttiteknologiaa seuraavan The Quantum Insider -julkaisun mukaan kesällä 2025 IQM oli tehnyt määrällisesti eniten julkisesti kerrottuja kvanttitietokonetoimituksia ja yhdysvaltalainen IBM oli toimittanut kokonaisarvolla mitattuna eniten kvanttitietokoneita.

Vuonna 2025 IQM:llä oli Suomessa noin kaksisataa työntekijää, jotka tulevat yli 50 maasta. Noin sata työntekijää työskenteli ulkomailla ja yritys on laajentanut toimintaansa Saksaan, Ranskaan, Yhdysvaltoihin ja Singaporeen.

Helmikuussa 2026 yritys ilmoitti aikomuksesta listautua pörssiin. Yhdysvalloissa toteutettava listautuminen tapahtuu yhdistymällä jo ennestään pörssissä olevan kuoriyhtiön kanssa.

IQM:n on määrä toimittaa Suomelle VTT:n kanssa toteutettavassa yhteiskehityshankkeessa 150-kubittinen suprajohtava kvanttitietokone kesällä 2026 sekä 300 kubitin kvanttitietokone vuoden 2027 loppuun mennessä.

## Omistus ja rahoitus
IQM:n suurin omistaja on Suomen valtion pääomasijoitusyhtiö Suomen Teollisuussijoitus. Omistajiin kuuluvat myös muun muassa Euroopan innovaationeuvoston rahasto EIC Fund, suomalaiset pääomasijoitusyhtiöt Maki.vc ja OpenOcean, saksalaiset pääomasijoitusyhtiöt Santo Venture Capital, WorldFund ja MIG, sekä työeläkevakuutusyhtiöt Varma ja Elo. Yli 30 prosenttia yhtiöstä on saksalaisten rahastojen hallussa, minkä lisäksi suomalaisia tai Suomessa toimivia omistajia IQM:stä on runsaat 40 prosenttia. Suurimmat IQM:n osakkeita omistavat yksityishenkilöt ovat yhtiön perustajat.

Vuoden 2025 syyskuuhun mennessä yritys oli kerännyt pääomasijoituksia yli 600 miljoonan euron edestä. Valtaosa yrityksen rahoituksesta on yksityisiltä sijoittajilta kerättyä kasvurahoitusta. IQM on lisäksi saanut merkittävästi rahoitusta julkiselta sektorilta. Suomen valtio on tukenut yritystä sekä hankkimalla sen rakentamia kvanttitietokoneita että tutkimukseen ja innovaatioihin kohdennettujen tukimuotojen kautta. IQM on saanut miljoonarahoituksen muun muassa valtion omistamalta Business Finlandilta sekä Euroopan komission alaisuudessa toimivalta Euroopan innovaationeuvostolta. Myös Euroopan investointipankki on tukenut yritystä myöntämällä sille 35 miljoonan euron lainan.

IQM on käyttänyt rahoitusta kvanttiprosessoreiden valmistukseen sopivien tilojen hankkimiseen, laitteiston rakentamiseen, teknologian valmistukseen ja testaukseen meneviin resursseihin sekä huippukoulutetun henkilökunnan palkkaamiseen.

## Teknologia ja tuotteet
IQM kehittää suprajohtaviin kubitteihin perustuvia kvanttitietokoneita. Suprajohtavat kubitit pohjautuvat suprajohtavaan tilaan jäähdytettyihin virtapiireihin, joiden osana on kvanttifysiikan lakeja noudattavia Josephsonin liitoksia. Liitoksen läpi tunneloituvat elektronipilvet asettuvat energiatasoille, joita voidaan käyttää kubitteina ja siten osana kvanttilaskentaa. Muihin kubittiteknologioihin verrattuna suprajohtavien kubittien etuna on sen skaalattavuus. Teknologian haasteena on sen herkkyys ulkoisille häiriöille, minkä takia se vaatii toimiakseen jäähdytystä lähelle absoluuttista nollapistettä mahdollisimman häiriöttömän tilan luomiseksi.

Aalto-yliopiston Kylmälaboratorion perintö on vaikuttanut siihen, että IQM on perustanut kubittiteknologiansa suprajohtavuudelle.

Vuonna 2025 IQM valmisti 20 ja 50 kubitin kvanttisiruja, minkä lisäksi se valmistautui rakentamaan 150 kubitin kvanttitietokoneita. Yritys on valmistanut satoja kappaleita kvanttisiruja, joista suurinta osaa käytetään tuotekehitykseen ja uusien kvanttitietokoneiden testaukseen.

IQM:llä on Espoossa ja Saksan Münchenissä kvanttilaskentakeskukset, joiden kvanttitietokoneita voi käyttää pilvipalvelupohjaisesti. Sen kvanttitietokoneita voi myös käyttää osana Amazonin pilvipalvelua.

## Lähteet